**Тема на проекта: “Български нумизматични четения: История и общество в перспективата на нумизматиката”**

Ръководител: гл ас. д-р Никола Романов Дюлгеров

**Исторически факултет**

Основната цел, заложена в проекта, бе организирането в България на международна конференция по нумизматика, която да постави началото на регулярно провеждане на научен форум със заглавието “**Български нумизматични четения**”. За успешната му реализация беше изградена широка партньорска мрежа, в която взеха участие Исторически факултет на СУ „Св. Климент Охридски“, Националният Археологически институт с музей към БАН, Регионалният Исторически Музей София и Първа Инвестиционна банка.

Извънредната пандемична обстановка наложи осъществяването на конференцията във виртуална среда. За целта членовете на Организационния комитет осигуриха надеждна онлайн платформа (Cisco Webex), създадоха сайт за форума <https://www.bg-numismatic-readings.com/> и активни профили във Facebook и YouTube. Те бяха необходими за поддържането на видео-докладите (достъпни за преглед от 02.10.2020 г. за всички регистрирани участници), както и за популяризирането, провеждането и излъчването на дискусионните сесии на живо. В резултат на всички положени усилия международната конференция по нумизматика се проведе успешно в периода 10-12 ноември 2020 г. В рамките на трите работни дни участници от повече от 10 държави се включиха във виртуалните сесии и дискусии, където бяха обсъдени и 36 презентации и постери. Те бяха разделени по хронологично-тематичен принцип в няколко секции Античност (Гръко-тракийска и Римска), Средновековие, Османски период, Ново време и кръгла маса върху проблемите на българската нумизматика.

Докладите предизвикаха широк интерес, а заради ограниченията до 100 потребители във виртуалната конферентна платформа, сесиите бяха паралелно излъчвани на живо в Youtube канала на „Български нумизматични четения“, където бяха посетени от още над 50 души.

Освен изтъкнати български и чуждестранни учени, работещи в областта на нумизматиката, във форума се включиха и редица специалисти в останалите исторически и хуманитарни дисциплини, които дадоха своя принос в изучаването на монетните масиви като извор за историята и културата на обществата. Именно затова бе избрано подзаглавие с по-широка тематична насоченост - “*История и общество в перспективата на нумизматиката*”.

Проектът изпълни и друга важна задача, дефинирана в „Националната стратегия за развитие на научните изследвания в Република България 2017-2030 г.“ – обедини усилията на водещите в областта на нумизматиката български учени с тези на представители на световната научна общност. Така се създадоха нови контакти и се разшири ползотворното сътрудничество между тях. Конференцията провокира дискусия за определянето на основните изследователски акценти, проблеми и научни перспективи за развитие.

Един от постигнатите резултати на форума бе, че предизвика интерес не само сред изявени учени, но и сред студенти и редица млади изследователи, които се включиха като слушатели и участници в научните дискусии по време на тематичните сесии.

В заключение може да се обобщи, че с реализацията на проекта се постави началото на регулярен научен форум със заглавието **“Български нумизматични четения“**, както и на дигитално научноизследователско списание. В техните рамки български и чуждестранни специалисти в областта на нумизматиката, историята, археологията, историята на изкуството, етнологията ще представят своите наблюдения върху емитирането и циркулацията на паричните масиви, икономиката, търговията и финансите като част от реконструкцията на историческото минало на Югоизточна Европа.

Освен на [сайта на СУ](https://www.uni-sofia.bg/index.php/bul/novini/novini_i_s_bitiya/p_rvi_b_lgarski_numizmatichni_cheteniya_istoriya_i_obschestvo_v_perspektivata_na_numizmatikata), конференцията бе анонсирана в чуждестранните нумизматични организации: [International Numismatic Council](http://incnews.org/2020/11/05/first-international-conference-sofia-bulgaria/) (INC), [Coinsweekly](https://coinsweekly.com/first-bulgarian-numismatic-readings-online-conference/), Corpus Nummorum, както и чрез обзорно [интервю за БНР](https://bnr.bg/hristobotev/post/101372321/kolekcionerstvo). Широкият отзвук в медиите е своеобразна илюстрация за успешната реализация на тази първа по рода си инициатива за български нумизматичен онлайн форум.